  Майя Бывальцева Удмуртилэн Кун Кенешысьтыз депутатъёс Наталья Судариковаез кивалтэтлэн тӧроезлэн воштӥсез интые соглаштӥзы. Улосвыл парламентлэн 13-тӥ толсуре ортчем сессияз со понна куаразэ сётӥз 71 пӧлысь 64 депутат. «Оскисько, Наталья Алексеевнаен нимысьтыз тодматыны кулэ ӧвӧл, тӥ ваньды сое туж умой тодӥськоды. 20 арлэсь кема дышетон удысын ужаз, дышетӥсь луыса ужаны кутскыса, школалэн кивалтӥсез дорозь будӥз… Со ассэ кылкутӥсь кивалтӥсь сямен возьматӥз…», — вазиськиз элькунлэн тӧроез Александр Соловьёв депутатъёслы. Азьвыл Наталья Сударикова улосвыл парламентысь тодосъя, дышетонъя, лулчеберетъя но егитъёсын ужан политикая ялан ужась ӧриен кивалтӥз. Выль интыужын со 1-тӥ шуркынмонэ ужоскетъёсызлэсь мозмытэм Андрей Кузнецовез воштоз но мер удысэз чаклалоз. ВАТСАН Наталья Алексеевна Сударикова  Вордскиз 16-тӥ толсуре 1954-тӥ арын.  Йылпумъяз Удмурт кун университетэз, ӧнерез — ӟуч кылъя но литературая дышетӥсь, Кун службая Урал академиез, ӧнерез — кун но муниципал кивалтон. Педагогика тодосъя кандидат, доцент.  1977–1980 аръёсы — Ижкарысь 38 номеро школаын ӟуч кылъя но литературая дышетӥсь;  1980–1982 аръёсы — Ижкарысь Первомай ёросысь пионеръёслэн но дышетскисьёслэн юртысьтызы пионеръёсын ужанъя методист;   1982–1999 аръёсы — Ижкарысь 50 номеро шоръёзо школаын ӟуч кылъя но литературая дышетӥсь, кивалтӥсьлэн дышетонъя но визьноданъя воштӥсез, кивалтӥсь;  1999–2004 аръёсы — Удмуртиысь калыкез дышетонъя министрлэн нырысетӥ воштӥсез;  2004–2007 аръёсы — Удмуртиысь дышетонъя но тодосъя министрлэн нырысетӥ воштӥсез;   2008-тӥ арысен — Удмуртилэн Кун Кенешысьтыз тодосъя, дышетонъя, лулчеберетъя но егитъёсын ужан политикая ялан ужась ӧрилэн тӧроез. Тегъёс: Политика Ижкар Удмуртия АлександрСоловьёв КунКенеш НатальяСударикова  